Brussel-aanval: ‘Man met hoed’ aangekeer | Maroela Media
Mohamed Abrini (31), wat op 8 April 2016 in Brussel aangekeer is, het erken dat hy die “man met die hoed” is wat op die lughawe se kringtelevisiebeeldmateriaal te sien is voor die selfmoordbomaanvalle by die lughawe in Brussel op 22 Maart 2016
Altesaam 32 persone is dood ná twee selfmoordbomaanvalle op 22 Maart by die stad se lughawe en een by die metrostasie.
Staatsaanklaers het Saterdag gesê Abrini het bevestig hy is die “man met die hoed”. “Hy is met ŉ reeks uitslae van verskeie kundiges gekonfronteer en hy het sy teenwoordigheid by die lughawe bevestig,” het die federale staatsaanklaer in ŉ verklaring gesê. “Die persoon het aan ondersoekbeamptes gesê hy het sy baadjie in ŉ vullisdrom gegooi en sy hoed verkoop.”
Abrini staan tereg op aanklag dat hy betrokke was in die bedrywighede van ŉ terreurgroep en terreurmoord.
Abrini, ŉ Belg oorspronklik van Marokko, was een van die mees gesoekte misdadigers in Europa nadat hy saam met Salah Abdeslam by ŉ vulstasie in Parys afgeneem is, twee dae voor die bomaanvalle op 13 November in Parys. Abdeslam was een van die hoofverdagtes in die aanvalle in Parys. Abdeslam is op 18 Maart in hegtenis geneem.
Tydens ŉ polisieklopjag ná die aanvalle in Brussel, is Abrini se DNS in ŉ woonstel in Schaerbeek, Brussel, gevind, van waar die selfmoordaanvallers vertrek het.
Hy is Vrydag saam met vyf ander persone in Brussel aangekeer, waaronder Osama Krayem, ŉ Sweed, wat tereg staan op dieselfde aanklagte as Abdeslam vir sy rol in die aanvalle by die Maelbeek-metrostasie.
Twee ander verdagtes, Herve B. M. en Bilal E.M. staan tereg op aanklag vir hul deelname in ŉ terreurgroep en terreurmoord.
Twee ander persone is vrygelaat ná ondervraging.
Lees alle vorige berigte oor die Brussel-aanvalle op Maroela Media.
Ek wonder soms of daar islamitiese mense, buiten die selfmoord bommers, in die tereurdade omkom. Dit sal vir my interessant wees as daar geen islamiete omkom nie aangesien islamiete oral is. Kop-in-een-mus teorie. Jy sien, my opinie is dat nie net die islamitiese ekstremiste is wat ander gelowe, meers spesifiek Christene, haat nie.
Liewe aardetjie tog!! Hoe kan ‘n mens met sulke gedagtes ewe rustig rondloop en weet wat jy van plan is om te doen. Dis siek verby!!!